CELEX: 32010R1143
Language: sk
Date: 2010-12-07 00:00:00
Title: Nariadenie Komisie (EÚ) č. 1143/2010 zo 7. decembra 2010 , ktorým sa mení a dopĺňa nariadenie (ES) č. 1251/2008, pokiaľ ide o obdobie uplatňovania prechodných ustanovení v prípade určitých okrasných vodných živočíchov určených pre uzavreté zariadenia na okrasné účely  Text s významom pre EHP

8.12.2010   
            
            
               SK
            
            
               Úradný vestník Európskej únie
            
            
               L 322/22
            
         NARIADENIE KOMISIE (EÚ) č. 1143/2010
   zo 7. decembra 2010,
   ktorým sa mení a dopĺňa nariadenie (ES) č. 1251/2008, pokiaľ ide o obdobie uplatňovania prechodných ustanovení v prípade určitých okrasných vodných živočíchov určených pre uzavreté zariadenia na okrasné účely
   (Text s významom pre EHP)
   EURÓPSKA KOMISIA
   so zreteľom na Zmluvu o fungovaní Európskej únie,
   so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej článok 17 ods. 2, články 22 a 25 a článok 61 ods. 3,
   keďže:
   
               (1)
            
            
               V nariadení Komisie (ES) č. 1251/2008 z 12. decembra 2008, ktorým sa vykonáva smernica Rady 2006/88/ES, pokiaľ ide o podmienky a požiadavky na certifikáciu na uvádzanie živočíchov a produktov akvakultúry na trh a ich dovoz do Spoločenstva a ktorým sa stanovuje zoznam druhov prenášačov (2), sa stanovujú veterinárne podmienky a požiadavky na osvedčovanie týkajúce sa dovozu okrasných vodných živočíchov určených pre uzavreté zariadenia na okrasné účely do Únie.
            
         
               (2)
            
            
               V článku 11 nariadenia (ES) č. 1251/2008 sa stanovuje, že okrasné vodné živočíchy patriace k druhom vnímavým na jednu alebo viac chorôb uvedených v časti II prílohy IV k smernici 2006/88/ES a určené do uzavretých zariadení na okrasné účely sa do Únie dovážajú iba z tretích krajín, území, zón alebo priestoru uvedených v prílohe III k danému nariadeniu. Epizootický ulcerózny syndróm (EUS) je uvedený v časti II prílohy IV k smernici 2006/88/ES ako exotická choroba určitých vnímavých druhov rýb.
            
         
               (3)
            
            
               V článku 20 ods. 5 nariadenia (ES) č. 1251/2008 sa stanovuje, že počas prechodného obdobia do 31. decembra 2010 môžu členské štáty povoliť dovoz okrasných vodných živočíchov patriacich k druhom vnímavým na epizootický ulcerózny syndróm (EUS) určených výhradne do uzavretých zariadení na okrasné účely z tretích krajín alebo území, ktoré sú členmi Svetovej organizácie pre zdravie zvierat (OIE).
            
         
               (4)
            
            
               V časti II.2 vzoru veterinárneho certifikátu vzťahujúceho sa na okrasné vodné živočíchy určené do uzavretých zariadení uvedeného v časti B prílohy IV k nariadeniu (ES) č. 1251/2008 sa stanovujú určité dovozné požiadavky týkajúce sa EUS. V druhom pododseku ods. 5 článku 20 uvedeného nariadenia sa stanovuje, že sa tieto požiadavky neuplatňujú počas uvedeného prechodného obdobia.
            
         
               (5)
            
            
               V súčasnosti je potrebné uskutočniť ďalšie štúdie, aby sa mohli presnejšie posúdiť riziká spojené s dovozom takýchto okrasných vodných živočíchov do Únie. Aby nebol narušený obchod s týmito živočíchmi, je vhodné predĺžiť obdobie uplatňovania prechodných opatrení stanovených v článku 20 ods. 5 nariadenia (ES) č. 1251/2008 do 31. decembra 2012.
            
         
               (6)
            
            
               Okrem toho určité ďalšie prechodné ustanovenia v súčasnosti stanovené v článku 20 uvedeného nariadenia už nie sú uplatniteľné. V záujme stručnosti a jasnosti právnych predpisov Únie je vhodné tieto ustanovenia zrušiť.
            
         
               (7)
            
            
               Nariadenie (ES) č. 1251/2008 by sa preto malo zodpovedajúcim spôsobom zmeniť a doplniť.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Článok 20 nariadenia (ES) č. 1251/2008 sa nahrádza takto:
   
      „Článok 20
      Členské štáty môžu počas prechodného obdobia do 31. decembra 2012 povoliť dovoz okrasných vodných živočíchov patriacich k druhom vnímavým na epizootický ulcerózny syndróm (EUS) určených výhradne do uzavretých zariadení na okrasné účely z tretích krajín a území, ktoré sú členmi Svetovej organizácie pre zdravie zvierat (OIE).
      Požiadavky týkajúce sa EUS stanovené v časti II.2 vzoru veterinárneho certifikátu stanoveného v časti B prílohy IV sa počas uvedeného prechodného obdobia neuplatňujú na okrasné vodné živočíchy určené výhradne do uzavretých zariadení na okrasné účely“.
   
   Článok 2
   V poznámke 3 časti II.2 vzoru veterinárneho certifikátu stanoveného v časti B prílohy IV sa dátum „1. januára 2011“ nahrádza dátumom „1. januára 2013“.
   Na prechodné obdobie do 31. decembra 2012 sa môžu zásielky okrasných vodných živočíchov, ku ktorým sú priložené veterinárne certifikáty vydané v súlade s časťou B prílohy IV k nariadeniu (ES) č. 1251/2008 pred zavedením zmien a doplnení uskutočnených na základe tohto nariadenia, naďalej dovážať do Únie alebo prepravovať cez Úniu.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej Únie.
   Uplatňuje sa od 1. januára 2011.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. decembra 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 328, 24.11.2006, s. 14.
   
      (2)  Ú. v. EÚ L 337, 16.12.2008, s. 41.